ชงครม.ทุ่มงบ1.63หมื่นล้านพักหนี้เกษตรกร3ปี
กระทรวงการคลังเสนอ ครม.ทุ่ม 1.63 หมื่นล้าน พักหนี้เกษตรกร 3 ปี 3.8ล้านราย
31 ก.ค. 2561

กระทรวงการคลังเสนอ ครม.ทุ่ม 1.63 หมื่นล้าน พักหนี้เกษตรกร 3 ปี 3.8ล้านราย
แหล่งข่าวจากกระทรวงการคลัง เปิดเผยว่า นายอภิศักดิ์ ตันติวรวงศ์ รมว.คลัง จะเสนอโครงการพักชำระหนี้เกษตรกร 3 ปีให้คณะรัฐมนตรี (ครม.) พิจารณาเห็นชอบในวันนี้ โดยขอวงเงินชดเชยดอกเบี้ยจากรัฐบาล 1.63 หมื่นล้านบาท จะช่วยเหลือเกษตรกรที่อยู่ในกลุ่มเป้าหมายได้ 3.81 ล้านราย
ทั้งนี้ ธนาคารเพื่อการเกษตรและสหกรณ์การเกษตร (ธ.ก.ส.) จะพักชำระเงินต้นให้เกษตรกรตามความสมัครใจ ที่มีหนี้กับธนาคารก่อนวันที่ 31 ก.ค. 2561 เป็นระยะเวลา 3 ปี โดยให้ผ่อนชำระแต่เฉพาะดอกเบี้ยปีละครั้งเท่านั้น
นอกจากนี้ ธ.ก.ส.จะลดดอกเบี้ยเงินกู้ที่เกิดขึ้นใหม่เป็นเวลา 1 ปี สำหรับเงินกู้ 3 แสนบาทแรก ในอัตรา 3% ต่อปี เป็นดอกเบี้ยที่ธนาคารลดให้ 0.5% และอีก 2.5% รัฐบาลชดเชยให้
อย่างไรก็ดี ลูกหนี้ที่เป็นหนี้เสีย ธนาคารยังให้ปรับโครงสร้างหนี้และขอใช้สินเชื่อฉุกเฉินและจัดหาปัจจัยการผลิตเพื่อป้องกันไม่ให้เป็นหนี้นอกระบบซ้ำ รวมถึงลูกหนี้ที่ไม่เข้าร่วมโครงการพักชำระหนี้ สามารถขอสินเชื่อเพิ่มศักยภาพการประกอบอาชีพดอกเบี้ยพิเศษได้ด้วย